**KLAIPĖDOS MIESTO SAVIVALDYBĖS ADMINISTRACIJA**

**KLAIPĖDOS MIESTO ĮVAIZDŽIO KOMISIJOS POSĖDŽIO PROTOKOLAS**

 2020-12-11 Nr. ADM-611

Posėdis įvyko 2020 m. gruodžio 10 d. 11:00–11:50 val.

Vieta: nuotolinis posėdis per programą „Microsoft Teams“.

Posėdžio pirmininkas – Kastytis Macijauskas, Klaipėdos miesto savivaldybės vyriausiasis patarėjas.

Posėdžio sekretorė – Dalia Želvytė-Mockuvienė, Klaipėdos miesto savivaldybės administracijos Kultūros skyriaus vyr. specialistė.

Dalyvavo pirmininkas ir komisijos nariai (9 iš 13):

1. Kastytis Macijauskas, Klaipėdos miesto savivaldybės vyriausiasis patarėjas, Įvaizdžio komisijos pirmininkas;
2. Vidas Bizauskas, Klaipėdos apskrities dailininkų sąjungos pirmininkas;
3. Vladas Balsys, Lietuvos architektų sąjungos Klaipėdos skyriaus valdybos narys;
4. Jolanta Juškevičienė, Klaipėdos pramonininkų asociacijos administracijos direktorė;
5. Andrius Petraitis, Klaipėdos miesto savivaldybės tarybos narys;
6. Mindaugas Petrulis, Klaipėdos miesto savivaldybės administracijos Urbanistikos ir architektūros skyriaus vyriausiasis specialistas;
7. Silva Pocytė, Klaipėdos universitetas, Baltijos regiono istorijos ir archeologijos instituto darbuotoja;
8. Marijus Mockus, Klaipėdos miesto savivaldybės administracijos Urbanistikos ir architektūros skyriaus patarėjas;
9. Rokas Valaitis, Vilniaus dailės akademijos Klaipėdos fakulteto dėstytojas, dizaineris.

Kiti posėdžio dalyviai:

1. Kiril Snežko, pareiškėjas;
2. Audra Čepienė, Klaipėdos miesto savivaldybės Miesto tvarkymo skyrius;
3. Rimantas Mockus, Klaipėdos miesto savivaldybės Transporto skyriaus vedėjas;
4. Sondra Simanaitienė, Mažosios Lietuvos muziejaus direktoriaus pavaduotoja Skulptūrų parkui;
5. Kęstutis Mickevičius.

**DARBOTVARKĖ:**

1. **Dėl vaivorykštės spalvų perėjos ir/ar suoliuko ženklinimo.**

PRIDEDAMA:

1. Kiril Snežko 2020-09-07 kreipimasis Nr. RS7-2908 (1 lapas);
2. Klaipėdos miesto savivaldybės administracija direktoriaus 2020-09-11 atsakymas Nr. (31.1)-RS2-500 (1 lapas);
3. Kiril Snežko pakartotinas 2020-12-02 kreipimasis Nr. RS7-4040 (2 lapai);
4. LGBT suoliukų vietų pasiūlymas (2 lapai).
5. **SVARSTYTA. Dėl vaivorykštės spalvų perėjos ir/ar suoliuko ženklinimo.**

Komisijos pirmininkas, Kastytis Macijauskas, nustatė, kad nuotoliniu būdu prisijungė 9 iš 13 komisijos narių, kvorumas yra, todėl posėdis teisėtas. K. Macijauskas atkreipė dėmesį, kad pareiškėjas 2020-09-07 kreipėsi dėl perėjos nudažymo vaivorykštės spalvomis ir gavo Klaipėdos miesto savivaldybės administracija direktoriaus atsakymą, kad pagal teisės aktus tokia perėja neįmanoma. 2020-12-02 pareiškėjas kreipėsi pakartotinai patikslindamas, kad perėjos norima ne važiuojamoje kelio dalyje, taip pat pasiūlydamas ir naują mintį,- nudažyti jau esantį Klaipėdoje suoliuką ir pasiūlė 5 suoliukų ir vietos variantus. Komisijos pirmininkas paprašė Kiril Snežko pristatyti savo kreipimąsi.

Kiril Snežko pakomentavo, kad LGBT norėtų simbolinės perėjos, kuri būtų ant šaligatvio.

Komisijos pirmininkas K. Macijauskas patikslino, kad tada tai nebūtų perėja, nes perėja yra vieta, kur žmonės saugiai gali pereiti gatvę.

K. Snežko pritarė, kad tada tai būtų galima vadinti šaligatvio dažymu šešiomis spalvomis.

Rokas Valaitis antrino, kad siūlomą kūrinį traktuoti kaip meno kūrinį kur nors pėsčiųjų zonoje ir pavadinti perėja.

Jolanta Juškevičienė pritarė, kad toks objektas galėtų atsirasti, kur jau yra vaikščiojimo takai, pvz. Debreceno rajone ar Poilsio parke. J. Juškevičienės nuomone, planuojamo meno kūrinio nereikėtų statyti vaikų žaidimo aikštelėse, vengiant konflikto su visuomene.

Mindaugas Petrulis pasiūlė pareiškėjui ir jo atstovaujamai organizacijai paieškoti idėjos, formos, nes kyla daug klausimų dėl objektų pasirinkimo. Kodėl nepaimtas automobilis, autobusas ar lėktuvas? M. Petrulio nuomone, nueita pačiu primityviausiu ir paprasčiausiu keliu. Jo nuomone, mieste reikėtų rasti vietą ar vietas, kur būtų pateikiamas objektas, parodantis miesto ir piliečių tolerantiškumą.

Silva Pocytė pasisakė, kad pritaria idėjai dėl perėjos, kuri galėtų būti kurio nors parko pėsčiųjų tako dalimi, bet kad neasocijuotųsi su vaikų žaidimų aikštelėmis. S. Pocytės nuomone, tai neturėtų būti Skulptūrų parkas, o vieta, kuri būti matoma ir lankoma. S. Pocytė neatmetė perėjos idėjos, nes suoliuko pasiūlymas reikalauja daugiau paaiškinamo.

Vladas Balsys atkreipė dėmesį, kad dėl perėjos nėra konkretaus pasiūlymo. Dabar komisija lyg atlieka ne savo darbą siūlydama įvairius variantus. Dėl perėjos, pasak V. Balsio, nėra, ką diskutuoti. Kai pareiškėjai pateiks konkretų perėjos pasiūlymą, tada Įvaizdžio komisija ir galės pasisakyti. Dėl suoliukų V. Balsys pasigedo meninės idėjos. Pareiškėjas tiesiog pateikė esamus suoliukus perdažymui.

Prie pokalbio prisijungė Transporto skyriaus vedėjas, Rimantas Mockus, primindamas, kad dėl perėjos pareiškėjui jau buvo atsakyta.

Rokas Valaitis siūlė perėjai nesuteikti prasminio akcento, o parkuose galėtų būti ir medžiai dekoruoti ir takeliai, tos linksmos spalvos tikrai padėtų Klaipėdos miesto įvaizdžiui.

Mindaugas Petrulis dar kartą pabrėžė, kad pareiškėjai turėtų padirbėti prie tam tikrų idėjų, įvertinti savo teikiamus pasiūlymus, nes mieste taip neturėtų būti, kai paprasčiausiai perdažomi suoliukai. M. Petrulis siūlė pareiškėjui padirbėti prie naujų pasiūlymų ir kaip juos būtų galima įgyvendinti ir grįžti į komisiją pavasarį.

Sondra Simanaitienė pasisakė, kad ieškoma teritorijos ir galių, kaip mes, kaip visuomenė, galėtume pareikšti savo toleranciją. S. Simanaitienės nuomone, suoliukų pasirinktos vietos labai netikslios, jos visuomenei svarbios, bet istoriškai yra nemotyvuotas. S. Simanaitienės abejoja, ar verta teršti erdvę tokiu paprasčiausiu būdu. Įvairiaspalvis suolelis kreips visų dėmesį, pastačius vaikų žaidimo aikštelėse kiršins visuomenę.

Marijus Mockus antrino, kad niekas neprieštarauja pačiai tolerancijos idėjai ir žiniai, tačiau išlieka klausimas, nelabai žinome, kokio ženklo norima ir kur jį statyti. Turi būti išgryninta idėja ir kur ji turėtų atsirasti.

J. Juškevičienė norėtų, kad LGBT bendruomenė ambicingiau pažiūrėti į savo idėją, sukurtų konceptą su tęstinumu. Jei kalbėti apie suoliukus, tai pati bendruomenė turėtų ir pastatyti, o ne perdažyti esamus, kurie turi ir istorinius ir meninius bruožus. J. Juškevičienei labai patiko Mindaugo autobuso idėja. Bet pati bendruomenė turėtų pasiūlyti tvaresnes, ne vienadienes, idėjas.

Vidas Bizauskas siūlė LGBT bendruomenei atkreipti dėmesį, kad nudažius perėją ar autobusą, tai viskas nusidėvi, bet kurį objektą reikės prižiūrėti. V. Bizausko nuomone, LGBT bendruomenė pasiūlė visiškai žalią idėją ir prie jos reikėtų padirbėti.

Andrius Petraitis taip pat susirūpino įgyvendintos idėjos priežiūra, kas būtų atsakingas. Toks projektas galėtų būti su terminu.

Pirmininkas K. Macijauskas reziumavo, kad Įvaizdžio komisija ne tik apžvelgė pareiškėjo prašymą, bet ir pateikė ne vieną konkretų pasiūlymą. Pirmininko nuomone, pasirinktos vietos per daug taurios ir pati bendruomenė pastato save į keistą poziciją, kuri gali iššaukti visuomenės reakciją, kurios neturėtų iššaukti nė viena bendruomenė. Gal labiau reikėtų meninio akcento.

S. Simanaitienės nuomone, suoliukas yra komunikacinė priemonė, primenanti bačką XX a. pradžioje, tai susiję su ideologija, pareiškimu. Suoliukas galėtų būti eksperimentas mūsų miesto tolerancijos tyrimui. Pastatai tokį objektą ir žiūri, kaip visuomenė reaguoja. S. Simanaitienė siūlo pagalvoti, kaip eiti į diskusiją su visuomene, kad atsirastų kanalas, per kurį LGBT bendrautų su miestiečiais.

Mindaugas Petrulis pasiūlė pareiškėjui turėti tam tikrų koncepcijų, kurias galėtų eksplikuoti miesto erdvėse su meninėmis idėjomis, per meninę prizmę ir sprendinį. Bet pirmiausia, LGBT turi turėti koncepciją, sprendimo variantus, pagrįstas, LGBT priimtinas ir visiems miestiečiams priimtinas vietas, ir kokį turinį nori pateikti visuomenei.

K. Snežko padėkojo nariams ir pažadėjo toliau dirbti prie idėjos.

**NUTARTA.**

Įvaizdžio komisija rekomenduoja pareiškėjui paieškoti originalių, tvarių ir nevienadienių idėjų bei kaip konkrečiai ir kur tas idėjas įgyvendinti. Taip pat komisija siūlo pasikviesti profesionalus, galbūt organizuoti kūrybines dirbtuves su menininkais bei pasinaudoti Įvaizdžio komisijos narių patarimais, jei manytų, kad jie galėtų padėti įgyvendinti norimą tikslą.

|  |  |
| --- | --- |
| Posėdžio pirmininkas |  Kastytis Macijauskas |
|  |
| Posėdžio sekretorė | Dalia Želvytė-Mockuvienė |